বলিউডে ‘‘ব্র্যান্ড গোবিন্দা’’ তৈরি হয়েছিল গত শতকের ৯০-এর দশকে। ডেভিড ধাওয়ান এবং গোবিন্দার জুটি তখন একের পর এক বিস্ফোরক হিট দিয়ে যাচ্ছে। ‘‘হিরো নম্বর ওয়ান’’ এবং ‘‘কুলি নম্বর ওয়ান’’-এর মতো হিট ছবি সেই সময়ে খুব কমই ছিল। গোটা দেশে একসময়ে গোবিন্দার ভক্তেরা লম্বা লাইন দিতেন এই জুটির ছবি দেখতে।

এবার দেওয়া যাক সুখবর। ‘‘হিরো নম্বর ওয়ান’’ এবং ‘‘কুলি নম্বর ওয়ান’’-এর রিমেক হচ্ছে! প্রযোজন বাসু ভাগনানি এই ছবি দু’টির রিমেক করার সিদ্ধান্ত নিয়েছেন। সম্প্রতি ইরোস ইন্টারন্যাশনাল মিডিয়া লিমিটেড বাসু ভাগনানির পূজা এন্টারটেনমেন্ট অ্যান্ড ফিল্‌মস লিমিটেডের ৫০ শতাংশ শেয়ার কিনেছে। চুক্তির যে শর্ত হয়েছে, তাতে ভাগনানিদের তৈরি এই ছবি দু’টির রিমেক করতে হবে।

বাসু ভাগনানি বলেছেন, ‘‘এই ছবি দু’টির রিমেক করতে চেয়েছিলান বহু দিন আগেই। গত ২০ বছর ধরে আমরা ছবি করে আসছি। ইরোসের সঙ্গে হাত মিলিয়ে আমরা পুরনো দিনের ম্যাজিক ফিরিয়ে আনতে চাই।’’